Urmareste Modifică dimensiunea fontului: Play

Bucureşti, 22 sep /Agerpres/ - Numărul firmelor cu capital străin nou înfiinţate a crescut în primele opt luni din acest an cu 12%, comparativ cu perioada similară a anului precedent, la 3.951 de unităţi, reiese din datele Oficiului Naţional al Registrului Comerţului (ONRC).



Cele 3.951 de societăţi noi aveau un capital social subscris în sumă totală de peste 34,1 milioane dolari, în creştere cu 14,4% comparativ cu ianuarie - august 2016.



În ceea ce priveşte luna august 2017, comparativ cu aceeaşi lună a anului trecut, numărul societăţilor nou înfiinţate a crescut cu 13,6%, la 449 firme.



România a înregistrat, în 2016, cel mai slab an din ultimii 18 ani în privinţa firmelor cu capital străin nou înfiinţate. Astfel, anul trecut au fost înfiinţate 5.348 de astfel de firme, în scădere de la 5.831 unităţi, în 2015. După 1991, cele mai multe societăţi au fost înfiinţate în anul 2007, când au fost înregistrate peste 15.000 de astfel de firme. La polul opus, cele mai puţine au fost în anul 1995, respectiv 3.400.



Valoarea totală a capitalului social al celor 5.348 firme se ridică la 40 milioane dolari, cu 1,4% peste 2015.



În perioada 1991 - 2016, au fost înfiinţate 209.814 de societăţi cu participare străină la capital, valoarea totală a capitalului social subscris fiind de peste 44,8 miliarde de euro.



Din cele 209.814 firme, 43.627 firme au capital italian, dar cea mai mare valoare a capitalului social este a societăţilor olandeze, respectiv 8,71 miliarde de euro, în aproximativ 4.919 firme. AGERPRES/(AS - autor: Florin Bărbuţă, editor: Oana Tilică)